**Go kwešiša bohlokwa bja Wili**

Palo ya go feta 70% ya MaAfrika Borwa ao a šomago ga ba na wili. Go na le baka a mantši ao a dirago gore MaAfrika Borwa a mantši a kgethe go se ngwale wili, eupša go hlokofala o se na wili go oketša kgatelelo ya tša ekonomi go kgatelelo ya maikutlo ka ge ba lapa la gago ba lebane le go hlokofala ga gago.

Poroutšhara ye e fana ka ditlhahli tša motheo mabapi le diwili le tshepedišo ya bohwa bja mohu. Ga e fete melao efe goba efe ye e šomago gomme ga se ya swanela go šomišwa bjalo ka sengwalwa sa molao seo se swanetšego go dirišwa.

|  |  |
| --- | --- |
| **DITLHALOŠO** | |
| **Wili** | Sengwalwa sa semolao seo o laetšago gore go swanetše go direga eng ka dithoto tša gago ge o hlokofetše, se na le ditaelo tša gago mabapi le ka fao bohwa bja gago bo swanetšego go abja ka gona le gore ke bomang bao ba swanetšego go holega go bjona ka morago ga lehu la gago. E tsebja gape bjalo ka testament ya gago. |
| **Thoto** | Selo seo se lego sa gago. Dilo tše di ka akaretšwa dilo tša go swana le ntlo ya gago le dikagare tša yona, difatanaga, dišeres, dipeeletšo, dikholego tša go rola modiro, kheše, bjalobjalo. |
| **Baholegi** | Diwili, dithraste le dipholisi tša inšorentshe ka tlwaelo di na le motho yo a tlogo holega ge o hlokofetše, ka nakong ya ge a go hlokometše goba ge a fediša thraste, gob age pholisi e felelwa ke nako. Motho yo, goba khamphani, ye e tlogo holega go tšhelete goba go dithoto tše dingwe e bitšwa moholegi. |
| **Kgafelo** | Kgafelo ke ge o tlogela dilo tša go swana le ntlo, dibenyane goba tšhelete go mojalefa goba go moamogedi wa bohwa, go fa mohlala “Ke gafela ntlo ya ka ya Durban go molekane wa ka.” |
| **Motšhelo wa poelo go thoto** | Motšhelo wo o lefšago ka lebaka la poelo ye e hweditšwego ge go rekišwa thoto. |
| **Bohwa** | Se se segwe le se sengwe seo o nago le sona; dithoto tša gago ka moka (thoto ya go šutha le thoto ya go se šuthe) gammogo le ditlamego tša gago (dikoloto). |
| **Motšhelo wa bohwa** | Motšhelo wo o lefšago bohwa pele ga ge bohwa bjoo bo ka abaganywa gareng ga baholegi. Ditlamego tša motšhelo wo o sekasekilwego di tšwa go boleng bja bohwa gomme se se šoma fela go boleng bja ka godimo ga R3,5 milione. |
| **Moababohwa** | Motho yo a kgethilwego ke mong wa bohwa (wena) gomme a thwalwa ke Molaodi wa Kgorotsheko ya Godimo go phethagatša ditlhologelo tša mong wa bohwa, ka morago ga lehu la gagwe. |
| **Molaoladithoto** | Motho goba Mokgatlo wo o laolago dithoto legatong la motho yo mongwe goba la batho ba bangwe ka moya o mobotse le ka botshephegi. Molaoladithoto e ka ba thrasti, moababohwa, goba le ge e ka ba moamogedi wa bohwa mabakeng ao wili e gafelago thoto go molaodi wa bohwa ge fela e le gore thoto yeo e swanetše go ya go motho yo mongwe ge moamogedi wa bohwa a ka hlokofala. |
| **Mojalefa/moamogedi wa bohwa** | Bajalefa le baamogedi ba bohwa ke batho bao ba hwetšago dithoto go batho bao ba hlokofetšego. Phapano magareng ga bobedi bja bona ke gore **mojalefa** a ka hwetša dithoto go motho yo a hlokofetšego go na le wilily goba go se na wili (ka wili goba ka go hloka wili), mola e le gore **moamogedi wa bogwa** yena a ka hwetša dithoto tša mohu ge go na le wili ya semolao. Se se ra gore ba leloko ba madi, molekane wag ago le bana bao ba godišwago e se ba madi ke bajalefa ge o ka hlokofala o se na wili, eupša gore mošomi wa gago wa ka lapeng a hwetše tšhelete ye itšego go wena ge o hlokofatše o swanetše go tloga a ngwalwa ka wiling ka fao go kwagalago. |
| **Bohwa** | Kholego ye e hwetšwago go thoto ya mohu ka fase ga wili goba ka fase ga kabo ya bohwa go se na wili. Go fa mohlala, morwa wa moagišane o hweditše tee-tharong ya thoto ya tatagwe yo a hlokofetšego. |
| **Tlhokego ya wili** | Ge o ka hlokofala ka ntle le go tlogela wili ya semolao, o hlokofala ka “tlhokego ya wili”. |
| **Thotogafelwa** | Thoto ye itšego yeo e gafelwago ka gare ga wili gomme e gafelwa motho yo mongwe. |
| **Ditlamego** | Tše ke dilo tša go swana le dikoloto tše di sego tša fetšwa go lefša, ditshenyegelo tša poloko, motšhelo wa bohwa, bjalobjalo. |
| **Mašaledi a bohwa** | Seo se šetšego go bohwa ka morago ga ge dikoloto ka moka, ditshenyegelo le metšhelo di lefilwe gomme le bohwa ka moka bo fetišeditšwe goba bo lefilwe go baamogedi ba bohwa. |
| **Khwetšagalo ya willi** | Ge motho a na le wili ka nako ya ge a hlokofala, o hlokofala ka “khwetšagalo ya wili. |
| **Modirawili** | Motho yo a dirago wili goba testamente. |
| **Thraste** | Thraste ke tumelelano yeo go yona taolo le/goba go ba mong wa thoto go fetišetšwago go dithrasti go swara le go swara thoto yeo gore go tle go holege baholegi. Thraste ya testament e ka hlongwa ka gare ga wili gore e sware thoto tša bana ba bannyane go fihla ge ba fihla mengwageng ya ge ba le ba bagolo (goba go feta). Thraste ye e hlomilwego ge modirawili a sa phela (yeo gape e bitšwago *inter vivos* goba thraste ya lapa) le yona e ka ba mojalefa goba moamogedi wa bohwa ka wiling gore e amogele le go swara bohwa goba lefa go tla go hola baholegi ba thraste. |
| **Thrasti** | Motho goba sehlongwa, wa go swana le ralomola, panka, khamphani ya thraste goba mošomi wa sephrofešenale yo a mogelago bohwa legatong la yo mongwe (FPSA®), yo a laolago thraste ebile a rwelego maikarabelo a go laola dithoto tša thraste go hola baholegi go fihla ge bohwa bjoo bo abelwa baholegi. |

**Dikagare**

1. Naa wili ke eng?

2. Naa ke ka lebaka la eng ke swanetše go ba le wili?

3. Naa goreng ke se na wili go fihla mo lebakeng le?

4. Naa go tla direga eng ge nka hlokofala ke se na wili?

5. Naa buti wa ka goba mogwera wa ka wa potego a ka ba moababohwa bja ka?

6. Naa maikarabelo a moababohwa ke afe?

7.Ke ikemišeditše go ngwala wili, ke mang a ka nthušago?

8. Naa ke dingwalwa dife tše ke di hlokago ge ke ngwala wili?

9. Dipotšišo tše di botšišwago kgafetšakgafetša

Bao o ka ikgokaganyago le bona ba bohlokwa

Go ba le wili go go fa boiketlo bja go tseba gore meputso ya mošono wa bophelo bja gago e tla abaganywa le go laolwa go ka ya fao o nyakago ka gona. Wili ga e šireletša fela molekane wa gago, bana, le dithoto, e ka tloga e laetša gabotse ka fao o nyakago gore dilo di swarwe ka gona ka morago ga ge o hlokofetše.

**1. Naa wili ke eng?**

Wili ke Sengwalwa sa semmušo seo se saennwego seo ka gare ga sona o laetšago ka fao o nyakago gore bohwa bja gago bo abaganywe ka gona ka morago ga ge o hlokofetše. Ge o hlokofala o se na wili se se ra gore bohwa bja gag obo ka se abaganywe go ya ka fao o gafelago (ditaelo) ka gona, eupša go ya ka melao ya kabaganyo ya bohwa ge go se na wili.

**2. Naa ke ka lebaka la eng ke swanetše go ba le wili?**

Wili e dira gore bophelo bo be bonolo go bao ba šetšego ge o hlokofetše. Ke sengwalwa sa semolao seo se nago le tshedimošo ka ga ditšhelete tša gago le dithoto (ntlo, fenišara goba dibenyane, bjalobjalo.) le gore dilo tše di swanetše go abaganywa bjang go baholegi ba gago. Ge e le gore o na le bana ba bannyane, o ka fa mohlokomedi wa bona yo a kgethilego go ba hlokomela sebakeng sa ge o ka hlokofala. Will e ka ba gape le tshedimošo mabapi le moababohwa bja gago. Ge e le gore ga se wa kgetha moababohwa, Molaodi wa Kgorotsheko ya Godimo o swanetše go mo thwala ka morago le go rerišana le bajalefa.

**3. Naa goreng ke se na wili go fihla mo lebakeng le?**

Ka mo fase ke mabaka a mangwe ao a tlwaelegilego goreng batho ba se na wili.

**“Ntlo ya ka ke ye nnyane ga e na le boleng bjo bo lekanego”.** Wili ga se ya bahumi fela goba ya bao ba nago le dintlo tše dikgolo fela. Wili e dira gore bophelo bo be bonolo go batho bao o ba tlogetšego ge o hlokofetše.

**“Ke nyetšwe ka go hlakanela dithoto gomme ga se nka ka šoma!”** Balekane bao ba nyetšwego ka go hlakanela dithoto ba abelana dithoto ka go lekana ka go bohwa bja bona, ke gore, se sengwe le se sengwe seo se lego sa molekane yo mongwe le yo mongwe. Molekane yo mongwe le yo mongwe ke mong wa seripagare sa bohwa bjo ba bo kopanetšego. O swanetše go ba le wili gore o kgone go bolela gabotse gore ke bomang bao ba swanetšego go holega go kabelano ya gago ya seripagare ge o hlokofetše.

**“Ke sa le yo monnyane, go sa na le nako ye ntši ya gore ke ngwale wili.”** Ge e le gore o na le thoto ya go swana le sefatanaga goba fenišara gomme o na le mengwaga ya go feta ye 16, ga se wena yo monnyane kudu gore o be le wili. Le bafsa bao ba sego ba nyala ba swanetše go ba le wili go netefatša gore ditlhologelo tša bona di a hlomphiwa mabapi le ka fao ba nyakago gore dithoto tša bona di abaganywe ka morago ga ge ba hlokofetše.

**“Sesi/buti wa ka o tla hlokomela bana ba ka ge nka hlokofala”.** Ka dintlong tša setšo le tša setlogo, go na le kwešišo yeo e sa bolelwego ya gore ge o ka hlokofala gomme bana ba gago goba bao ba go botilego e sa le ba bannyane, ba lapa la geno ba tla ba hlokomela gomme ga go hlokege gore o tsenye tshedimošo ye ka gare ga wili ya gago. Sepheto se sekaone e tla ba go boledišana ka ga tlhokomelo ya bana ba gago le ba lapa la gago pele ga nako gomme o thwale bahlokomedi ba bona ka gare ga wili ya gago.

**“Ba lapa la ka ba tla lokiša dilo magareng ga bona”.** Taba ke gore, ba ka se kgone go dira se. Molao (Molao wa Bohwa bja go Hloka Wili, wa 1987) o laola gore ke bomang bao ba tlago go hwetša lefa go bohwa bja gago. Go tlogela bao o ba ratago go šala ba loikiša merero ya gago ga se fela seo se hlolago mathata a ka malapeng, ke morwalo wo o sego wa loka wo o ba fago ona. Ge o ka tšea sepheto sa gore go tlo direga eng ka thoto ya gago, diphalo (diaparo, dibenyane, fenišara), tšhelete goba dikoloto o tla dira gore maphelo a bona a be bonolo kudu ge ba dutše ba go llela. Ka wiling ya gago o ka kgetha moabadithoto go hlokomela merero ya gago ka morago ga lehu la gago.

**“Ke a goboga gore ke ngwale wili ka ge ke sa tsebe gore e ngwalwa bjang.”** Go na le batho ba sephrofešenale go s wana le dikhamphani tša dithraste, dipanka, baabi ba ditirelo tša ditšhelete (di-FSP), bašomi ba go amogela dithoto legatong la ba bangwe (FPSA®) goba baramolao bao ba ka go thušago.

**“Go bitša tšhelete go ngwala wili.”** Wili ke sengwalwa se bohlokwa gomme se swanetše go ngwalwa ke motho wa sephrošešenale. Di-FSP tše dingwe di fana ka ditirelo tša go se lefelwe tša go ngwala wili ebile di ka boloka khopi ya gago ya wili ka ntle le tefo. Boramolao ba ka go lefiša eupša, bjalo ka mošomo wa bona, ba ka go thuša ka go boloka wili yeo ka ntle le tefo. Panka ya gago e ka go lefiša tšhelete ye nnyane go dira tirelo yeo. Boledišana le yo mongwe wa batho bao go boletšwego ka bona ka mo godimo.

**“Ke tla ngwala wili beke ye e tlago”.** E ngwale ka pela ka fao go kgonagalago. Go fega go e ngwala go tla dira gore o tle o lebale ka ga yona.

**“Ke madimabe!”** Batho ba bantši ba ikwa gore ge o ngwala wili, o bitša madimabe ka lapeng la gago gomme ka lebaka le o tla hlokofala ka pela. Ke batho ba bannyane kudu bao ba tsebago gore ba tlo hlokofala neng. Go koane go itokiša.

**“Ke kolota go feta tšeo ke nago le tšona.”** Sekoloto sa gago seo se šetšego se tlo ja boleng bja bohwa bja gago. Ka ntle le ge go na le tšhelete ye ntši ka gare ga bohwa bja gago gore e tle e lefe sekoloto gob age o na le dithoto tše di lekanego tšeo di ka rekišwago go lefelwa dikoloto tša gago, batho bao o ba kolotago ba ka dira kleime ya sekoloto seo se šetšego go molekane wag ago ge e le gore le nyalane ka ntle ga go kopanela dithoto.

**“Ke na le inšorentshe ya bophelo yeo e tlago lefa dikoloto tša ka ka moka gomme tšhelete ye e šetšego e tla ya go ba lapa la ka ge ke hlokofetše.”** Inšorenthse ya bophelo ke mothopo o mokaone wa go thekga bao o ba ratago ge o hlokofetše. O ka šomišwa go thuša go ditshenyegelo tša thuto le go fana ka ditšhelete go lefa metšhelo go bohwa bja gago, goba go lefa ditshenyegelo tša tlwaelo tša ka lapeng, gomme ka dinako tše dingwe go thuša go peeletšo tša ge o rotše modiro. Ge e le gore go tla ba le tšhelete ye e lakanego ka go bohwa bja gago ya go lefa dikoloto, metšhelo le ditshenyegelo moholegi a ka kgethwa gore a amogele ditšhelete tša pholisi ya inšorentshe ya bophelo. Ditšhelete tšeo go tloga fao di tla lefša thwii moholegi, gomme moababohwa a ka se šome ka pholisi yeo ebile a ka se be le maswanedi a go hwetša ditefelo tša moababohwa ge pholisi yeo e lefša.

**4. Naa go tla direga eng ge nka hlokofala ke se na wili?**

Ge o ka hlokofala o se na wili o lahlegelwa ke sebaka sa go tšea sepheto sa gore ke bomang bao ba holegago go bohwa bja gago. Sebakeng seo, molao wa bohwa bja go hloka wili o laola ka fao bohwa bo aroganywago ka gona. Molaodi wa Kgortsheko ya Godimo o thwala moababohwa go sepediša bohwa bja gago gomme a ka swanela ke go thwala mohlokomedi wa bohwa goba mohlokomedi wa bana go hlokomela ditokelo tša bana ba bannyane le/goba baholegi bao ba fokolago monaganong.

Molao wa Bohwa bja go Hloka Wili, wa 1987 (Molao wa 81 wa 1987) o bea dinyakwa tša ka fao bohwa bo aroganywago ka gona. Go ya ka Molao wo, moababohwa yo a thwetšwego ke Molaodi wa Kgorotsheko ya Godimo o swanetše go aroganya bohwa bja gago magareng ga molekane wa gago le bana (go akaretšwa le bana bao ba godišwago e sego ba madi), goba ba bangwe ba leloko ba madi ge e le gore ga o na le molekane le bana. Lefa lefe goba lefe leo le swanetšego go abelwa bana ba gago le tla tepositelwa ka gare ga Sekhwama sa Mohlokomedi wa bana gomme go tloga fao le tla laolwa ke motho yo mongwe yo o sa mo tsebego le yo a ka se bego le kgahlego ya bana ba gago.

Molao wo o hlagiša gore go aroganywe bohwa bja gago ka tatelano ye itšego. Go fa mohlala:

* Ge e le gore go šetše molekane fela, o amogela bohwa ka moka ga bjona. Molekane ke motho ofe goba ofe yo a nyetšwego ka fase ga Molao wa Lenyalo, Molao wa Kopano ya Lenyalo la Sebjalebjale, Molao wa temogo ya Manyalo a Setšo, goba ka fase ga mokete wa sedumedi.
* Ge e le gore go na le molekane le bana, ba abagana bohwa. Molekane a ka hwetša kabelo ya go lekana le ya ngwana goba R250 000, go eya ka gore ke efe e lego ye ntši. Go tloga fao bana ba abelana bohwa ka moka ka go lekana.
* Ge e le gore ga go na molekane, ngwana goba naba bafe goba bafe bao ba šetšego ge o hlokofetše ba hwetša bohwa.
* Ge e le gore ga o na le molekane goba bana, batswadi ba gago ba abelana bohwa bja gago ka go lekana. Ge e le gore motswadi(batswadi) ba hlokofetše pele ga gago, bana ba geno ba tla hwetša karolo yeo batswadi bao ba hlokofetšego ba ka bego ba e hweditše.
* Ge go se na ba leloko ba kgauswi, bohwa bja gago bo aroganywa go ba leloko ba bangwe ba kgauswi kudu bao ba latelago.
* Balekane bao ba sego ba nyalana gomme ba dulago gotee, le ge e le gore ba ka gare ga kamano ya lebaka le letelele, ga ba na tšhireletšo ya go swana le ye. Ge o ka hlokofala o se na wili, molekane wa gago ga a kgone go hwetša lefa go tšwa go bohwa bja gago ka fase ga molao wa bohwa bja go hloka wili.

**5. Naa buti wa ka goba mogwera wa ka wa potego a ka ba moababohwa bja ka?**

Pele ga ge o ka tšea sephetho sa gore o kgetha mang bjalo ka moababohwa eba le bonnete bja gore motho yoo o na le bokgoni bjo bo hlokagalago le nako ya go šoma ka maikarabelo ao. Baababohwa ba swanetše go kgoboketša dithoto tša gago gomme ba di abaganye go ya ka wili ya gago goba go ya ka melawana ya bohwa bja go hloka wili bjo go boletšwego ka bjona ka mo godimo.

Molao wa Afrika Borwa o bea mellwane ye mennyane kudu mabapi le gore ke mang yo a ka bago moababohwa, eupša ka tlwaelo motho yo a kgethilwego o swanetše go kwešiša molao, a be le tsebo ya Tshepedišo ya tša metšhelo le go kgona go šoma le baholegi ba bohwa, baabi ba dikoloto le dikhwama tša phenšene, bjalobjalo.

Ka fao, o ka kgetha mogwera wa gago wa potego goba buti wa gago go ba moababohwa bja gago. Le ge go le bjale, Molaodi wa Kgorotsheko ya Godimo a ka nyaka gore moababohwa yo a kgethilwego yo a se nago le mangwalo a dithuto a maleba a thušwe ke modiredi wa sephrofešenale wa go swana le ramolao, mohlakiši wa dipuku tša ditšhelete, moatbokheiti, FPSA®, goba khamphani ya thraste ka nakong ya tshepedišo ye. Ge se se direga, moababohwa yo o mo kgethilego ka gare ga wili ya gago a ka swanela ke go thwala modiredi yoo go sepediša bohwa.

Moababohwa yo a kgethilwego o sa na le maikarabelo a go feleletša bohwa eupša tshepedišo ya letšatši ka letšatši e tla dirwa ke modiredi yo a thwetšwego ke moababohwa.

Ge o ka kgetha motho wa go hloka mangwalo a dithuto ao a nyakegago eupša yo e lego motho yo a tshepagalago yo a nago le seriti, wena ka bowena o ka thwala mošomi wa sephrofešenale bjalo ka mothušamoababohwa go thuša go sepediša bohwa. Ka tsela ye o na le khutšo ka monaganong ya gore yo mongwe wa baababohwa ke motho yo o mo tsebago ebile o mo tsephago, mola yo mongwe e le mošomi wa sephrofešenale yo a nago le maitemogelo a maleba a go laola bohwa.

**6. Naa maikarabelo a moababohwa ke afe?**

|  |
| --- |
| **MEŠOMO YE MEGOLO YA MOABABOHWA** |
| * Hwetša khopi ye e setifailwego ya setifikeiti sa mohu, wili ka boyona le dingwalwa dife goba dife tša pholisi – tša poloko, tša inšorentshe, bjalobjalo. |
| * Ngwala lenaneo la dithoto tša mohu ka moka. |
| * Ge e le gore bohwa ke bjona bo holegago go inšorensthe efe goba efe ya biophelo, netefatša gore khamphani ya inšorentshe e a tsebišwa le gore pholisi yeo e lefelwa bohwa. |
| * Tsebiša baabi ba dikoloto ba gago ka go bea kwalakwatšo ka gare ga Kuranta ya Mmušo le ka gare ga kuranta gore o hlokofetše le gore ba lefe dikoloto tšeo o sa di kolotago le dikleime dife goba dife tša maleba tšeo di dirilwego kgahlanong le bohwa bja gago. Romela dingwalwa tša motšhelo le go lefa metšhelo ya letseno le ya bohwa. |
| * Bula akhaonte ya bohwa, ye e bitšwago akhaonte ya thekišo le kabaganyo ya dithoto (L&D), le go bea dithoto ka moka ka gare ga bohwa le gore ke mang yo a tlogo hwetša eng go tšwa go bohwa go ya ka ditaelo tšeo di lego ka gare ga wili. |
| * Romela akhaonte ye ya L&D go Molaodi wa Kgorotsheko ya Godimo gomme, ge e šetše e lekotšwe ke Molaodi wa Kgorotsheko ya Godimo ebile e kwalakwaditšwe ka gare ga Kuranta ya Mmušo le ka gare ga kuranta, o tla abaganya dithoto go bajalefa le go baamogedi ba bohwa. |
| * Ge go hlokagala, fetošetša dithoto tšeo tša bohwa, tša go swana le ntlo, bokgabo goba inšorentshe ya bophelo go fa mohlala, go ba tšhelete. |
| * Amogela ditefelo tšeo di swanetšego go lefša bohwa tša go swana le tswala, kabagano, dipeeletšo le letseno le lengwe (go fa mohlala, moputso wo o sego wa lefša, tefelo ya llifi le dikholego tše dingwe tša kheše). Moababohwa o swanetše go bula akhaonte ya panka ka leina la bohwa ka pela ge ditšhelete tša go feta R1 000 di amogelwa gomme o swanetše go lefela ditšhelete ka moka ka mo akhaonteng ye. |
| * Ditšhelete tša ge o rotše modiro di ga akaretšwe ka gare ga bohwa gomme Karolo ya 37C ya Molao wa Dikhwama tša Phenšene e laola ka fao baababohwa ba abaganyago dikholego tšeo. Karolo ye ya molao e ikemišeditše go šireletša bao ba bego ba botile mohu go lebeletše ditlhologelo tša tša mohu. O ka se ngwale Moholegi wa ditšhelete tša gago tša ge o rotše modiro. Ke fela ge e le gore ga go na yo a go botilego goba Moholegi yo a ka hwetšwago mo dikgweding tše lesomepedi ka morago ga lehu la gago fao e lego gore dikholego tše di tla lefša ka gare ga bohwa le go abaganywa ke moababohwa go mojalefa(bajalefa) ba mašaledi a bohwa. |

**7. Ke ikemišeditše go ngwala wili, ke mang a ka nthušago?**

Go bohlokwa gore o šomiše motho yo a nago le tsebo le bokgoni bja maleba gore a ngwale wili ya gago. O ka šomiša ramolao goba wa ikgokaganya le panka ya gago goba khamphani ya thraste gore e go thuše. Motho yo a ngwalago wili ya gago ga go gapeletšege gore a thwalwa bjalo ka moabobohwa. Ge o ngwala wili ya gago o ka thwala motho o tee goba ba bantši go šoma bjalo ka baababohwa gomme ba go lefiša tirelo ya bona. Ge e le gore tšhelete yeo ba go lefišago yona e ka fase ga tšhelete ya godimodimo ye e beilwego ya 3.5% ya boleng bja bohwa, o tla swanela ke go hwetša tumelelo ya bona.

Ge wili e feditšwe go ngwalwa, e swanetše go saenwa ka botlalo letlakaleng le lengwe le le lengwe go na le dihlatse tše pedi gore e be ye e nepagetšego. Dihlatse di swanetše go ba le bonyane mengwaga ye 14 goba ka godimo gomme ba kgone go fa bohlatse ka gare ga kgorotsheko ya molao. Dihlatse tše ka bobedi di swanetše go saena wili go na le modirawili le bona ba le gona.

**Hlokomela:** Ge, ka wiling ya gago, o kgetha gore motho yo e lego moholegi go saena bjalo ka hlatse, gob age e le gore o kgathile tema ka go ngwaleng ga wili ya gago, a ka tlošwa gore a be le maswanedi a go holega go wili ya gago.

**Gopola**: Wili “e bolelela” motho yo a hlokofetšego. Mošomi wa sephrofešenale o na le maswanedi a go kwešiša maikemišetšo a gago gomme a ka a bea ka fao a kwešišegago le ka nepagalo.

**8.** Naa ke dingwalwa dife tše ke di hlokago ge ke ngwala wili**?**

|  |
| --- |
| **DINGWALWA TŠE DI HLOKEGAGO GO NGWALA WILI** |
| * Leina le dintlha tša boitsebišo tša moababohwa bja gago. |
| * Leina la nomoro ya boitsebišo tša molekane wa gago le khopi ya setifikeiti sa lenyalo seo se bolelago mohuta wa tumelelano ya lenyalo. Ge e le gore o hladile, o swanetše go fana ka setifikeiti sa tlhalo le tumelelano mabapi le phedišo ya lenyalo leo. |
| * Maina ka botlalo le dinomoro tša boitsebišo tša bana ba gago ka moka, go akaretšwa bana bao ba godišwago ke wena e se ba madi le bana bao o ba hweditšego go molekane ge o mo nyala ge e le gore o nyaka gore ba holege go wili. |
| * Maina le dinomoro tša boitsebišo tša ditlogolo dife goba dife tše o nyakago go di akaretša. |
| * Ge e le gore o na le bana ba bannyane, leina le dintkha tša boikgokaganyo tša mohlokomedi wa bana. |
| * Ge go le maleba, dintlha tša dihlongwa tša go swana le Lefelo leo go dulago bao ba bakwago le badimo, lefelo la ditšhuana goba sehlongwa sa sedumedi seo o nyakago go faela dithoto go sona. |
| * Dintlha tša motho ofe goba ofe goba sehlongwa seo o nyakago gore se holege. |
| * Dikhopi tša mangwalo a go ba mong wa dithoto tša go se šuthe ka Afrika Borwa le dintlha tša ponte ya ntlo goba thoto yeo. |
| * Dikhopi tša dingwalwa tša phenšene goba tša sekhwama sa phrobitente le dipholisi tša inšorentshe, tša go swana le dipholisi tša lebaka le letelele, dipholisi tša bophelo, dipholisi tša sekoloto tša bophelo, bjalobjalo. |
| * Tšhelete ya titšithale, ya go swana le Bitcoin, e tšewa bjalo ka thoto ya go boleng bja go se tsebje ke SARS. Melawana ya motšhelo ya tlwaelo e a šoma, gomme e ka tsenywa ka gare ga wili ya gago go hola bajalefa ba gago. Go swana noši ga yona go tliša ditlhohlo go baababohwa bao ba tlago swanela ke go ba le phasewete ya moswananoši goba khii ya go fihlelela walete ya gago ya titšithale ka morago ga lehu la gago. Ka ge diwili e le dipego tša phatlalatša o eletšwa gore o se ke wa akaretša tshedimošo ye ka gare ga wili ya gago. Go kaone go hwetša mokgwa wo o bolokegilego kudu gore moababohwa wa gago a fihlelele walete ya titšithale ya gago. |
| * Go bohlokwa go akaretša lenaneo ka botlalo la dikoloto tša gago. |

**9. Dipotšišo tše di botšišwago kgafetšakgafetša**

**Naa nka šomiša thempoleiti ya inthaneteng go dira wili ya ka goba go e ngwala godimo ga letlakala?**

Ga se kgopolo ye kaone go ingwalela wili. Wili e swanetše go fihlelela dinyakwa tše itšego tša semolao gore e nepagale. Willi e swanetše go kwagala, e nepagale le go emela maikemišetšo a modirawili (wena). Diwili tšeo di ngwadilwego ke batho bao ba nago le maitemogelo a mannyane goba ba go hloka maitemogelo ka tlwaelo di feleletša ka mathata.

**Naa ke mohlala ofe wa kgopelo ye e kgethegilego wo nka o beago ka gare ga wili ya ka?**

Mohlala wa kgopelo ye e kgethegilego wo o ka o akaretšago ka gare ga wili ya gago e ka ba gore bana ba gago ba fiwe taolo ya go laola dithoto tša bona mo mengwageng ye itšego ya maphelo a bona; tee-tharong ya mathomo ya lefa la bona le thoma go hwetšagala ge ba na le mengwaga ye 21 gomme leo le šetšego ba le hwetša ge ba na le mengwaga ye 25, goba le ge e ka ba ka moragonyana ge e le gore go na le lebaka leo le kwagalago. Ge e le gore o nyaka kgopelo ye e kgethegilego go swana le mohlala wa ka mo godimo, kgetho ya gago ye kaone e ka ba go hloma thraste:

* thraste ya testamente, yeo o e hlomago ka gare ga wili ya gago
* thraste ya *inter vivos*, yeo ka tlwaelo e lego “thraste ya lapa”
* thraste yeo e hlomilwego ke taelo ya kgorotsheko gore o hwetše tefelo ye itšego ya go swana le, go fa mohlala, tefelo ya Sekhwama sa Dikotsi tša Mebileng.

**Naa maikemišetšo a thraste ke eng?**

Thraste e ka ba le thoto, ya amogela dikabo le go hwetša lefa la tšhelete go tšwa go bohwa bja gago ge o hlokofetše. Seo se dirago gore thraste e bolokege kudu ke gore dipheto di tšewa ke dithasti tšeo o di thwalago ge o e hloma. Baholegi ba ka kleima kholego ya bona ge ba na le mengwaga goba nako ye e beilwego ka gare ga wili goba ka gare ga lengwalo la bengthoto la thraste. Go eya ka mohuta wa thraste ye o e hlomago, dithoto ke tša thraste gomme di ka bolokega go baabi ba dikoloto bao ba kleimago go lefelwa dikoloto tša gago.

Ge e le gore o nyaka go theransefera tšhelete goba dithoto go tšwa ka go bohwa bja gago go di tsenya ka thrasteng, se se swanetše go dirwa ke ramolao, panka, khamphani ya thaste, goba mošomi wa sephrofešenale wa go amogela bohwa legatong la batho ba bangwe (FPSA®) yo a nago le tsebo ye e kgethegilego go go thuša gabotse go theransefera goba go hloma thraste yeo.

Ge e le gore o nyaka go tlogelela molekane goba ngwana wa gago ntlo ka gare ga thraste, o tla swanela ke go lefa ditshenyegelo tša phetišetšo gore ntlo yeo e ngwadišwe ka leina la gagwe. Gape o ka ba tlogelela tšhelete gore ba lefele ditshenyegelo tše phetišetšo ya thoto. Go fetišetša thoto go mojalefa go ka tšea dikgwedi tše mmalwa gomme ditefišo tša masepala le metšhelo le tšona di sa swanetše go lefša. Bajalefa ga ba lefišwe motšhelo wa phetišetšo ya thoto, eupša ba lefišwa ditshenyegelo tša tshepedišo tša go swana le ditefišo tša phetišetšo ya thoto le tša kantoro ya mangwalo a thoto. Hlokomela gore go na le tefelo ya go ba le thraste. Thraste e šoma gabotse go batho bao ba nago le bohwa bjo bontši le bja boleng bja godimo go ka bo laola ebile e ka ba mokgwa wa go se je tšhelete ye ntši wa go fokotša metšhelo. Go malapa ao a nyakago go fetiša naga yeo e lego ya lapa go hloma thraste yeo e lego mong wa naga yeo ke tsela ya go dira gore naga yeo e dule e le ya lapa le go thibela gore dikarolo tša yona di rekišwe ke bajalefa ka o tee ka o tee.

**Naa ke swanetše go bea wili ya ka kae?**

Dipanka, bašomi ba dipuku tša ditšhelete, dikhamphani tša dithraste, boramolao le baeletši ba ditšhelete bao ba ingwadišitšego ba swara diwili legatong la diklaente tša bona ka ntle le tefo goba ka tefišo ye nnyane.

Dira khopi ya wili ya gago gomme o e swaye gabotse ka lentšu le “Copy” gomme o tsebiše motho yo o mo tshepago gore a ka e hwetša kae ge o ka hlokofala. Tsebiša moababohwa wo o mo kgethilego ka gare ga wili ya gago gore wili ya mathomong e kae, gammogo le gore khopi ya yona e kae.

**Naa ke swanetše go mpshafatša wili ya ka gantši bjang?**

Diwili di swanetše go bušeletšwa nako le nako, kudukudu ge e le gore ditiragalo tše bohlokwa di hlagile ka bophelong bja modirawili (wena). Ditiragalo tše bohlokwa tša go fetoša biphelo di ka akaretšwa go belegwa ga lesea, lenyalo, tlhalo, lehu la Moholegi goba la moababohwa, go hwetša thoto le diphahlo tšeo o bilego le tšona ka morago ga go saena wili ya gago ya bjale. Go bohlokwa go lekodišiša wili ya gago mo dikgweding tše tharo ka morago ga tlhalo, ka ge ge o sa dire seo go ka baka ditlamorago tša go se nyakege.

**Naa ke nnete gore go na le metšhelo yeo e swanetšego go lefša ka morago ga ge ke hlokofetše?**

Go na le metšhelo ye mebedi yeo e lefšago go bohwa: motšhelo wa bohwa le motšhelo wa go hwetša poelo (CGT).

**Motšhelo wa bohwa** ke mohuta wa motšhelo wo o swanetšego go lefša ka morago ga lehu la gago ge e le gore bohwa bja gago ka moka (ka morago ga ge go gogilwe dikoloto ka moka, ditshenyegelo, metšhelo le dikgafelo go molekane yo a šetšego goba o lefetše mokgatlo wa bobotlana) o feta R3,5 milione.

Go bolela nnete, bohwa bja gago (bjo bo ka akaretšago thoto, inšorentshe le tšhelete) bo swanetše go lefa motšhelo wa 20% ya bohwa go Tirelo ya Metšhelo ya Afrika Borwa (SARS) ge e le gore bohwa bjoo bo magareng ga R3,5 milione le R30 milione. Kelo ya 25% e lefša go tšhelete efe goba efe ya ka godimo ga R30 milione. Ge bohwa bja gago bo na le boleng bja ka fase ga tšhelete ye e ka bago R3,5 milione, ga go lefše motšhelo wa bohwa.

**Motšhelo wa go Hwetša Poelo (CGT**) o lefša go tšhelete efe goba efe yeo e fetago poelo ya R2 milione go thekišo ya madulo a motheo (ntlo yeo wena le ba lapa la gago le bego le dula go yona sa ruri). Go swana le ge go ka ba le tahlegelo ya letlotlo ye e fetago R2 milione, ke fela karolo ya tahlegelo yeo e fetago R2 milione e tlago dumelela bjalo ka tahleeglo ya letlotlo.

CGT e lefša go dipoelo ka moka tša letlotlo tša go feta R300 000 mo ngwageng wa motšhelo wo o hlokofetšego ka ona. Go tšewa gore o fetišeditše thoto ya gago ka moka go bohwa bja gago ka letšatšikgwedi leo o hlokofetšego ka lona gomme poelo ke tšhelete yeo e šetšego magareng ga seo o se lefetšego thoto yeo ge o e reka le boleng bja thoto yeo ka letšatšikgwedi la lehu la gago. Tšhelete ye e sa akaetšwego ya R300 000 e gogwa go tšhelete ka moka ya dipoelo tše. O tloga fao 40% ya dipoelo e tsenywa ka go letseno la gago la ngwaga woo wa motšhelo wo o hlokofetšego ka ona gomme tšhelete yeo e tla lefišwa motšhelo le letseno le lengwe la gago go šomišwa dikelo tša motšhelo tša tlwaelo.

Ka 2020, ka ngwaga wo pukwana ye e gatišitšwego ka yona, kelo ye e bego e šoma ya CGT e bile magareng ga 7.2% le 18% ya dipoelo tša go feta tšhelete ye e ka bago R300 000.

* Dithoto dife goba dife tša go šomišwa ke wena tša go swana le difatanaga le diphalo tša gago ga di akaretšwe ka go CGT.
* Dithoto ka moka tše di yago go molekane yo a šetšego le tšona ga di akaretšwa ka go CGT.

Eya go wepsaete ya SARS go hwetša Tshedimošo ya moragorago ya ngwaga ka ngwaga ya mabapi le magoro a metšhelo ka ge go boletšwe ka mo godimo ([www.sars.co.za](http://www.sars.co.za)).

**Bao o ka ikgokaganyago le bona ba bohlokwa**

**Financial Sector Conduct Authority**

Go lekola ge eba **FSP** goba moeletši wa ditšhelete **o dumeletšwe go rekiša ditšweletšwa le ditirelo**, ikgokaganya le FSCA.

|  |  |
| --- | --- |
| Nomoro ya Senthara ya Megala | 0800 20 37 22 (FSCA) |
| Boamogedi bja megala bja FSCA | 012 428 8000 |
| Nomoro ya fekese | 012 346 6941 |
| Aterese ya emeile | [info@fsca.co.za](mailto:info@fsca.co.za) |
| Aterese ya madulo | Riverwalk Office Park, Block B, 41 Matroosberg Road, Ashlea Gardens,  Pretoria, South Africa 0081 |
| Aterese ya poso | P.O. Box 35655, Menlo Park, Pretoria, 0102 |
| Wepsaete | [www.fsca.co.za](http://www.fsca.co.za) |

Go hwetša tshedimošo ka botlalo ka ga thuto ya ditšhelete ya modiriši le methopo, ikgokaganye le **Lefapha la Thuto ya Badiriši la FSCA**

|  |  |
| --- | --- |
| Emeile | [CED.Consumer@fsca.co.za](mailto:CED.Consumer@fsca.co.za) |
| Wepsaete | [www.FSCAmymoney.co.za](http://www.FSCAmymoney.co.za) |

**The Fiduciary Institute of Southern Africa (FISA)**

Go hwetša thušo ka diwili, bohwa, dithraste, peakanyo ya tša bohwa le ditšhelete tša baholegi ikgokaganye le FISA.

|  |  |
| --- | --- |
| Mogala | 082 449 2569 |
| Emeile | [secretariat@fisa.net.za](mailto:secretariat@fisa.net.za) |
| Aterese ya poso | P.O. Box 67027, Bryanston, 2021 |
| Wepsaete | [www.fisa.net.za](http://www.fisa.net.za) |

**Financial Planning Institute of South Africa (FPI)**

Go hwetša thušo ka tša bohwa goba ka ditirelo tše dingwe tša peakanyo ya ditšhelete ikgokaganye le FPI.

|  |  |
| --- | --- |
| Mogala | 011 470 6000 |
| Emeile | [info@fpi.co.za](mailto:info@fpi.co.za) |
| Aterese ya madulo | 84 Sophia Street, Fairlands, Johannesburg |
| Aterese ya poso | P.O. Box 6493, Weltevredenpark, 1715 |
| Wepsaete | [www.fpi.co.za](http://www.fpi.co.za) |

**South African Registry of Wills and Testaments (SARWT)**:

Ge e le gore o nyaka go netefatša gore bao o ba ratago ba tla kgona go hwetša wili ya gago ka morago ga ge o hlokofetše, o ka ingwadiša le SARWT.

|  |  |
| --- | --- |
| Mogala | 061 436 2240 |
| Emeile | admin@sarwt.org |
| Aterese ya madulo | 1 Bellingham Crescent, Alberton Gauteng |
| Wepsaete | [www.sarwt.org](http://www.sarwt.org) |

**Legal Practice Council**

Ge e le gore o na le potšišo goba o nyaka go tliša **ngongorego kgahlanong le mošomi wa tša molao**,ikgokaganye le Legal Practice Council:

|  |  |
| --- | --- |
| Wepsaete | [www.lpc.org.za](http://www.lpc.org.za) |

Gauteng, Limpopo, Mpumalanga, Leboa Bodikela

|  |  |
| --- | --- |
| Mogala | 012 338 5800 |
| Aterese ya madulo | ProcForum Building, 123 Paul Kruger Street, Pretoria |

Kapa Bohlabela, Kapa Leboa, Kapa Bodikela

|  |  |
| --- | --- |
| Mogala | 021 443 6700 |
| Aterese ya madulo | 29th Floor, ABSA Centre, 2 Riebeek Street, Cape Town. |

KwaZulu-Natal

|  |  |
| --- | --- |
| Mogala | 033 345 1304 |
| Aterese ya madulo | 200 Hoosen Haffejee Str, Pietermaritzburg |

Foreisetata

|  |  |
| --- | --- |
| Mogala | 051 447 3237 |
| Aterese ya madulo | 139 Zastron Street, Bloemfontein |

© 2020 FSCA

TEMOŠO

*Tshedimošo ye e lego ka mo gare ga pukwana ye ya Tshedimošo e abilwe ke Financial Sector Conduct Authority (FSCA) mabakeng a tshedimošo fela. Tshedimošo ye ga se ya keletšo ya semolao, ya sephrofešenale, goba ya ditšhelete. Le ge e le gore go dirilwe šedi efe goba efe gore dikagare di be mohola le go nepagala, FSCA ga e fe ditiišetšo, boitlamo goba diwaranthi mabapi le se ebile ga e amogele boikarabelo bofe goba bofe bja semolao goba maikarabelo a dikagare goba go nepagala ga tshedimošo yeo e fiwago, goba, go tahlegelo efe goba efe goba tshenyo yeo e bakilwego ka lebaka la thwii goba ka tsela ye nngwe mabapi le go tshepa go šomiša tshedimošo yeo. Ka ntle le ge go boletšwe, khopiraete ya tshedimošo ka moka ke ya FSCA. Ga go karolo ya pukwana ye ya tshedimošo yeo e swanetšego go tšweletšwa leswa goba go fetišwa goba go šomišwa gape goba ya fiwa ka tsela efe goba efe goba ka kgašo efe goba efe ka ntle le ge go hweditšwe tumelelo peleng ya go ngwalwa go tšwa go Kantoro ya Moeletši wa Kakaretšo wa Financial Sector Conduct Authority.*